ROZHODNUTIE KOMISIE
zo 7. marca 2005,
ktorým sa mení a dopĺňa dodatok k prílohe XIV k Aktu o pristúpení z roku 2003, pokiaľ ide o niektoré prevádzkarne v sektore mäsa na Slovensku
(oznámené pod číslom dokumentu K(2005) 512)
(Text s významom pre EHP)
(2005/189/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska (1), najmä na jeho prílohu XIV kapitolu 5 oddiel B písm. d),
keďže:
(1)
V prílohe XIV kapitole 5 oddiel B písm. a) k Aktu o pristúpení z roku 2003 sa stanovuje, že štrukturálne požiadavky stanovené v prílohe I k smernici Rady 64/433/EHS z 26. júna 1964 o zdravotných problémoch, ktoré ovplyvňujú obchod s čerstvým mäsom v rámci Spoločenstva (2) a v prílohách A a B k smernici Rady 77/99/EHS z 21. decembra 1976 o riešení hygienických otázok pri obchodovaní s mäsovými výrobkami v Spoločenstve (3) sa za určitých podmienok do 31. decembra 2006 neuplatňujú na prevádzkarne na Slovensku, ktoré sú uvedené v dodatku (4) prílohy XIV k aktu o pristúpení.
(2)
Dodatok k prílohe XIV k Aktu o pristúpení z roku 2003 sa zmenil a doplnil rozhodnutím Komisie 2004/463/ES (5).
(3)
V súlade s úradným vyhlásením príslušného slovenského úradu ukončili tri prevádzkarne v sektore mäsa modernizačný proces a sú tak v úplnom súlade s právnymi predpismi Spoločenstva. Okrem toho dve prevádzkarne z tohto zoznamu ukončili svoju činnosť. Tieto prevádzkarne by sa preto mali vypustiť zo zoznamu prevádzkarní, na ktoré platí prechodné obdobie.
(4)
Tri prevádzkarne v sektore mäsa uvedené na zozname prevádzkarní, na ktoré platí prechodné obdobie, vynaložili veľké úsilie na dosiahnutie súladu so štrukturálnymi požiadavkami stanovenými právnymi predpismi Spoločenstva. Kvôli mimoriadnym technickým obmedzeniam nie sú však tieto prevádzkarne schopné ukončiť modernizačný proces do predpísaného termínu. Preto sa týmto prevádzkárňam povoľuje poskytnúť dodatočný čas na ukončenie modernizačného procesu.
(5)
Dodatok prílohy XIV k Aktu o pristúpení z roku 2003 by sa preto mal zodpovedajúcim spôsobom zmeniť a doplniť. Kvôli jasnosti by sa mal nahradiť.
(6)
Opatrenia stanovené v tomto rozhodnutí boli oznámené Stálemu výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Dodatok k prílohe XIV k Aktu o pristúpení z roku 2003 sa nahrádza znením prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli, 7. marca 2005